ועדת החינוך, התרבות והספורט, כנסת 17, פרוטוקול מספר 193, 2007-05-15 10:00

מיכאל מלכיאור: שלום, אני פותח את ישיבת הוועדה.

מיכאל מלכיאור: זו ישיבה מצומצמת, אבל הישיבה חשובה.

מיכאל מלכיאור: אנחנו דנים פה על ספר, שלא קראתי אותו אבל הבנתי שהוא מאוד חשוב, "ארץ מולדת".

מיכאל מלכיאור: מי שערך את הספר הוא חבר כנסת לשעבר ויו"ר ועדת החינוך לשעבר, מיכאל בר זוהר.

מיכאל מלכיאור: אנו שמחים לארח אותך פה בכנסת.

מיכאל מלכיאור: זה כבוד לנו זו ישיבה מצומצמת, והשאלה מה אנו יכולים לעשות בנושא.

מיכאל מלכיאור: אני מציע שאתה תפתח את הנושא, ונראה איזו החלטה אנו יכולים לקבל פה.

מיכאל בר זוהר: אני מוכרח להעיר, שאני לא מתפלא מהנוכחות הזעומה של חברי הכנסת.

מיכאל בר זוהר: יש לי ניסיון רע בנושא הזה.

מיכאל מלכיאור: יש לנו ממוצע של 7 חברי כנסת בישיבה.

מיכאל מלכיאור: אנחנו לא עובדים כמו שפעם עבדו פה.

מיכאל בר זוהר: אני מופתע מהנוכחות הזעומה והמבישה של משרד החינוך, אבל זה חלק מכל הפרשה.

מיכאל בר זוהר: בשנת 2004 אנו פרסמנו ספר בשם: "ארץ מולדת", ספר שנועד להביא לנוער מוטיבציה ציונית, יהודית ודמוקרטית מכל הבחינות.

מיכאל בר זוהר: זה מעין מדריך לציוני.

מיכאל בר זוהר: הקמנו ועדה ואספנו את מיטב הטקסטים הקנוניים של הציונות ומדינת ישראל בכל התחומים: נאומים, מאמרים, מכתבים, יומנים, פסוקי תנ"ך, פסוקי תלמוד, והכנו את זה על פי מגילת העצמאות עם 12 שערים, כאשר כל שער נפתח עם אחד ממשפטי מגילת העצמאות.

מיכאל בר זוהר: בחרנו 300 טקסטים ו-400 איורים.

מיכאל בר זוהר: המעניין עם הספר הזה, הוא שאנחנו ערכנו אותו ובנינו אותו מתוך תאום מלא עם משרד החינוך.

מיכאל בר זוהר: באנו לגברת יהודית זמיר, שהיתה בהשתלמות בבאר שבע, והראנו לה את הנושאים.

מיכאל בר זוהר: אחר כך נפגשנו מספר פעמים עם פרופ' יעקב כץ, שהיה יו"ר המזכירות הפדגוגית.

מיכאל בר זוהר: באחת הישיבות השתתפה גם גב' דליה פניג, וקיבלנו עידוד מלא וטוטאלי להוצאת הספר הזה.

מיכאל בר זוהר: בהשקת הספר נאמה שרת החינוך, לימור לבנת, ושר החינוך לשעבר, אמנון רובינשטיין ושר הביטחון, מופז.

מיכאל בר זוהר: לימור לבנת אמרה, כי ספר כזה זה בדיוק מה שאנו צריכים במשרד החינוך, ואנחנו מיד נאשר אותו ונהפוך אותו לספר לימוד בבתי הספר.

מיכאל בר זוהר: באמת קיבלנו את האישור תוך שבועות.

מיכאל בר זוהר: מאחר והאישור היה כל כך בהול, לא הספיקו אפילו להכניס את זה לחוזר מנכ"ל ברשימת הספרים המומלצים.

מיכאל בר זוהר: כל הזמן היינו בקשר עם פרופ' כץ ועם גברת זמיר.

מיכאל בר זוהר: גברת זמיר, הגענו אלייך לכמה פגישות, וייעצת לנו להכין מדריך למורה.

מיכאל בר זוהר: בפגישה שהיתה לנו עם פרופ' כץ באפריל 2005, הוא הודיע לנו שנבנתה במשרד החינוך תוכנית לימודים מיוחדת על מגילת העצמאות בשם: מגילת העצמאות מסד למדינת ישראל, שמבוססת על כמה מקורות, כאשר המקור המרכזי הוא הספר "ארץ מולדת" והתקליטור של ציונות בראי הסמל והזמר עם פרק של עמוס עוז.

מיכאל בר זוהר: ישבו אנשים מכובדים במשרד החינוך והכינו תוכנית לימודית על מגילת העצמאות.

מיכאל בר זוהר: פרופ' כץ הודיע לנו פורמאלית, שברגע שיסתיימו בחינות הסיום בנושא 100 מושגים בכיתה ח'-ט' הספר שלנו ביחד עם תוכנית הלימודית ייכנסו להוראה בכל חטיבות הביניים.

מיכאל בר זוהר: הוא אמר שזה יקרה בסוף 2005 או במהלך 2006.

מיכאל בר זוהר: אנו יצאנו מאוד נרגשים.

מיכאל בר זוהר: כל הדברים מתועדים על ידנו.

מיכאל בר זוהר: אז היו בחירות, התחלפה הממשלה והכל נעלם.

מיכאל בר זוהר: אין ספר, אין תוכנית לימודית, אין כלום.

מיכאל בר זוהר: אני לא הבנתי מה קרה.

מיכאל בר זוהר: משרד החינוך בינתיים העביר לנו את המדריך למורה שמשרד החינוך הכין: מגילת העצמאות, מסד למדינת ישראל-מדריך למורה.

מיכאל בר זוהר: בדבר הושקע הרבה כסף, גם בהכנת התוכנית וגם בהדפסת המדריך למורה, שהוצא על ידי הוצאת מעלות של משרד החינוך.

מיכאל בר זוהר: אף אחד לא שמע על התוכנית.

מיכאל בר זוהר: אני דיברתי עם גברת זמיר, והיא אמרה שהיא לא יודעת על התוכנית.

מיכאל בר זוהר: היא אמרה: יש לי כנס באיזשהו מקום בעולם, תוך שבועיים אני חוזרת ואני אתקשר אליך כדי להגיד לך איך אנו מחדירים את הספר לתוכנית הלימודים.

מיכאל בר זוהר: מאז לא שמעתי מגברת זמיר.

מיכאל בר זוהר: החלטתי לכתוב לגומרים האחרים במשרד החינוך.

מיכאל בר זוהר: פניתי לשמואל אבואב, שהעביר את החומר לגברת אסתי ברנד.

מיכאל בר זוהר: היא כתבה לי, שהספר שלי הוא לא בתחום האזרחות אלא בתחום המורשת.

מיכאל בר זוהר: פניתי גם לגברת ענת זוהר, יו"ר המזכירות הפדגוגית, והיא אמרה שיש שני ספרים מומלצים בחוזר מנכ"ל, והספר שלכם הוא אחד מהם.

מיכאל בר זוהר: מה עם תוכנית הלימודים?

מיכאל בר זוהר: אף אחד לא יודע.

מיכאל בר זוהר: בסוף בדצמבר, לפני 4 חודשים פניתי במכתב ליולי תמיר, שאותה אני מכיר היטב, וביקשתי להיפגש איתה.

מיכאל בר זוהר: אמרתי לה: אנו עומדים על סף שנות ה-60, ואנו צריכים להכניס מוטיבציה ישראלית וציונית לנוער.

מיכאל בר זוהר: כולכם אמרתם שזה הספר המתאים, הכינו תוכנית לימודים.

מיכאל בר זוהר: קיבלתי מכתב מלשכתה של הגברת תמיר, שבו נאמר כי קיבלו את מכתבי מה-20 בדצמבר, בודקים את העניין ויתקשרו איתי מיד.

מיכאל בר זוהר: מאז התחילה ויה דה לרוזה.

מיכאל בר זוהר: אנחנו מתקשרים מדי שבוע ללשכת השרה ועונה לנו בחורה, שאומרת שעוד לא נקבעה פגישה.

מיכאל בר זוהר: בסוף היא אמרה לנו להפסיק להתקשר.

מיכאל בר זוהר: אני פונה לידידי נאוה בן צבי, שהיא עוזרת השרה, והיא אומרת שמיד יקבעו פגישה.

מיכאל בר זוהר: איך זה יכול להיות ש- 4 חודשים אין קול ואין עונה.

מיכאל בר זוהר: התחלתי לפקפק האם יש שרת חינוך, או שזו שרת חינוך וירטואלית.

מיכאל בר זוהר: ככה מנהלים עניין?

מיכאל בר זוהר: אם אתם לא רוצים את התוכנית ואת הספר הזה, תודיעו לנו.

מיכאל בר זוהר: איך יכול להיות שכולם מתנערים מהקשר עם העניין הזה?

מיכאל בר זוהר: זה דבר שלא יעלה על הדעת.

מיכאל בר זוהר: אם כך מתנהלים דברים במשרד החינוך, זה לא בסדר.

יוסי פרלוביץ: מיקי תיאר את ההשתלשלות בצורה מדויקת.

יוסי פרלוביץ: הספר במקור היה ספר מתנה בכריכה קשה.

יוסי פרלוביץ: כאשר קיבלנו את האישור הרשמי של משרד החינוך, נאמר לנו שזה ייכנס כספר לימוד לבתי הספר.

יוסי פרלוביץ: הדפסנו את המהדורה המונחת לפניכם בכריכה רכה, כדי שתלמידים יוכלו לרכוש אותו במחיר עממי, שווה לכל נפש.

מיכאל מלכיאור: כמה עותקים הדפסתם?

יוסי פרלוביץ: אנחנו הדפסנו 3,000 עותקים.

מיכאל מלכיאור: כמה עותקים הדפיסו מהמדריך?

יוסי פרלוביץ: אני לא יודע.

יוסי פרלוביץ: זה מתקציב משרד החינוך.

יוסי פרלוביץ: זה מונח כאבן שאין לה הופכין במחסנים.

יוסי פרלוביץ: אנו טרחנו להדפיס פה את האישור הרשמי של משרד החינוך, כדי שלא יהיה ספק שאכן הספר אושר על ידי משרד החינוך.

יוסי פרלוביץ: הספר הזה, המדריך למורה שהוכן על ידי משרד החינוך שצריך ללכת עם הספר עצמו, הוצא בהוצאת מעלות.

יוסי פרלוביץ: אני עצמי הייתי בהוצאת מעלות, וקניתי כמות מסוימת של עותקים.

יוסי פרלוביץ: זה נמכר גם כן במחיר מאוד עממי.

יוסי פרלוביץ: הספרים האלה כרגע מונחים במחסן שלנו.

מיכאל מלכיאור: האם הספר לא נלמד בשום בית ספר?

יוסי פרלוביץ: למיטב ידיעתי, לא.

יוסי פרלוביץ: אני רואה את זה בדוחות המכירה.

יוסי פרלוביץ: מה שנמכר, זה הספר בגרסא המפוארת שלו, שזה ספר מתנה.

מיכאל בר זוהר: כל בוגר בה"ד 1 מקבל ספר כזה ביחד עם סיכת המ"מ.

מיכאל בר זוהר: משרד החוץ הדפיס מהדורה באנגלית, שהופצה לכל הנשיאים, ראשי הממשלה ושרי החוץ בעולם.

יוסי פרלוביץ: הספר הוא חשוב מאוד.

מיכאל מלכיאור: יש פה שני היבטים של העניין.

מיכאל מלכיאור: דבר אחד, הוא הטיפול.

מיכאל מלכיאור: לצערי, אנו שומעים יומיום ש נשים כותבים, ולא מקבלים תשובות.

מיכאל מלכיאור: במקרה הזה מדובר בחבר בכיר.

מיכאל מלכיאור: מיקי בר זוהר הוא לא אדם אלמוני שאף אחד לא מכיר.

מיכאל מלכיאור: הוא כותב לשרת החינוך בחודש דצמבר, ועד היום לא מקבל תשובה.

מיכאל מלכיאור: אני מקווה, שיש לכם תשובה לזה.

מיכאל מלכיאור: אני לא יכול לצפות מהדרג המקצועי במשרד לענות לצד הזה.

מיכאל מלכיאור: ההיבט השני, זה הטיפול המקצועי בעניין.

מיכאל מלכיאור: כל השתלשלות העניינים נשמעת מאוד תמוהה.

מיכאל מלכיאור: אם זה עניין של שרה אחת מול שרה אחרת, תגידו.

מיכאל מלכיאור: אני לא יודע מה הסיפור פה.

מיכאל מלכיאור: האם יש פה מישהו שיכול להשיב בשם השרה?

מיכאל מלכיאור: אני מבין, שהיא לא תגיע לישיבה הזאת.

יעל רום: הבאנו דרג מקצועי.

מיכאל מלכיאור: אבל זה לא עונה על השאלה, למה לא עונים למכתבים.

יהודית זמיר: כפי שציין פרופ' בר זוהר, אני מאוד שמחתי על הספר.

יהודית זמיר: חשבתי שזה חשוב ונפלא שיש ספר שיוצא מתוך מגילת העצמאות, ומביא טקסטים קנוניים.

יהודית זמיר: זה ספר נפלא לכל דבר.

יהודית זמיר: היינו בקשרים אמיצים וטובים לאורך כל הדרך, והיו לנו גם הערות.

יהודית זמיר: השקענו בזה, והיה שיח מאוד טוב ופורה.

יהודית זמיר: אז גם הצעתי שתיכתבו מדריך למורה, כי בלי מדריך למורה המורים לא יידעו כיצד להשתמש בעושר הנפלא הזה.

יהודית זמיר: האגף לתוכניות לימודים קיבל הנחייה לכתוב תוכנית, לא בשיתוף איתנו.

יהודית זמיר: הם עשו את עבודתם.

יהודית זמיר: רציתי להזכיר לכם, שאתם שלחתם עותק לכל חטיבת ביניים, לכל בית ספר, כאשר אנחנו ליווינו את זה במכתב.

יוסי פרלוביץ: כדי לחשוף אותו בפני בתי הספר.

מיכאל מלכיאור: כדי ללמד אותו באיזה מקצוע?

יהודית זמיר: בשעת מורשת.

מיכאל מלכיאור: למה לא באזרחות?

יהודית זמיר: אני אחראית על שעת מורשת.

מיכאל מלכיאור: שעת מורשת זו מסגרת מאוד קטנה.

יהודית זמיר: אזרחות מצומצמת פי כמה וכמה ממנה.

מיכאל מלכיאור: כמה אפשר להיות מצומצם?

מיכאל מלכיאור: אנו שמענו שהולכים להרחיב את מקצוע האזרחות.

יהודית זמיר: ירחיבו.

יהודית זמיר: זה היה מצומצם.

מיכאל מלכיאור: יש בגרות באזרחות.

יהודית זמיר: הדיאלוג שלי עם פרופ' מיכאל בר זוהר ומר פרלוביץ היה סביב שעת מורשת.

מיכאל מלכיאור: אני חושב, שזה היה צריך להיכנס לאזרחות ולא לשעת מורשת.

יעל רום: אסתי ברנד היא מפמ"ר אזרחות, והיא היתה צריכה להגיע לכאן.

יהודית גידלי: ביקשתי שגם היא תהיה.

יהודית זמיר: לאחר שיצאה תוכנית הלימודית, יידענו את המערכת, עשינו לינק על האתר של המטה לנושא.

יהודית זמיר: כל עוד הספר הזה הוא אחד מספרי הלימוד שבהם ניתן ללמוד מורשת, אנו לא יכולים לתת העדפה, גם אם אני חושבת את זה באופן אישי.

יהודית גידלי: כמה עוד ספרים להוראת מורשת יש?

יהודית זמיר: עוד אחד.

יהודית זמיר: בנושא של 100 מושגים, עוד אחד שקיבל את האישור של האגף לספרי לימוד.

יהודית זמיר: במכון הרטמן יצא ספר נפלא, "ערכים במועדם", שעוסק בחלק גדול מהמושגים האלה.

יהודית זמיר: בהוצאת מט"ח יצא ספר על מחויבות חברתית.

יהודית זמיר: הוצאת רכס הוציאה ספר לימוד, שלא קיבל את האישור ללימוד, ובשטח מסתובבים עוד חומרים שלא קיבלו אישור.

מיכאל מלכיאור: האם יכול להיות שכלל בתי הספר במדינת ישראל יבחרו בספר השני?

מיכאל מלכיאור: באזרחות ובמורשת יש סך הכל שני ספרים.

מיכאל מלכיאור: איך ייתכן שאין אף בית ספר אחד שרוצה להשתמש בספר הזה?

יהודית זמיר: אני לא יודעת אם אין אף בית ספר.

מיכאל מלכיאור: הוא אמר את זה לפני כן.

מיכאל מלכיאור: מה זה את לא יודעת?

מיכאל מלכיאור: האם בדקתם באיזה ספרים משתמשים שם?

יהודית זמיר: הרעיון שעמד בבסיסה של תוכנית מורשת, הוא שבית ספר בונה תוכנית לימודית בית ספרית שעונה על צרכיה של הקהילה שלו, שמחברת את התרבות היהודית לשפה ולתרבות הבית ספרית.

מיכאל מלכיאור: ככל שאת מספרת, אני לא מבין למה זה בתוכנית הזאת.

מיכאל מלכיאור: זה במובהק אזרחות.

מיכאל מלכיאור: זה שיש היבטים גם של מורשת זה בסדר, אבל זה במובהק אזרחות.

מיכאל מלכיאור: זו תוכנית שבנויה על מגילת העצמאות, על היבטים שונים על אזרחות: בית משפט, ספר לבן, ההיסטוריה של הציונות, שירה וכו'.

מיכאל מלכיאור: זה לא מורשת.

מיכאל מלכיאור: זה יכול להיות גם בשיעורי גיאוגרפיה, היסטוריה ומורשת, אבל זה אזרחות באופן מובהק.

מיכאל מלכיאור: איך יכול להיות שאתם ממליצים על ספר, שיו"ר המזכירות הפדגוגית שם את כל כובד משקלו מאחורי זה ורוצה להכניס את זה כתוכנית לימודית בכל בית הספר, ואין בית ספר אחד שמלמד אותו?

יהודית זמיר: כיוון שעדיין לא נקבע שזו אומנם תוכנית הלימודים לבתי הספר.

מיכאל מלכיאור: מי צריך לקבוע את זה?

מיכאל בר זוהר: אז מה זאת החוברת שהוצאתם?

יהודית זמיר: זאת חוברת לתוכנית לימודים, אבל לתוכנית לימודים חייבת להיות שעה במערכת.

מיכאל בר זוהר: אבל זה היה במקום 100 מושגים.

מיכאל מלכיאור: האם לתוכנית לימודים חייבת להיות שעה במורשת?

מיכאל מלכיאור: יש תוכנית לימודית, ומכניסים את זה בשעות שיש.

מיכאל מלכיאור: הרי ביטלו את תוכנית של ה-100 מושגים.

מיכאל מלכיאור: מה בא במקום?

יהודית זמיר: עדיין לא ביטלו, זה בתהליך.

יהודית זמיר: פרופ' ענת זוהר מכנסת ועדה, שתבנה תוכנית לימודית במורשת.

מיכאל מלכיאור: אז אני מבין שזה לא יהיה.

יהודית זמיר: אני מניחה, שזה יהיה חלק מהחומר של הוועדה.

יהודית זמיר: אני לא בוועדה הזאת, ולכן אני לא יכולה לומר דבר.

מיכאל מלכיאור: האם אפשר לקבל תשובה ממישהו ממשרד החינוך?

יעל רום: ביום ראשון קיימנו ישיבת הכנה לקראת הישיבה הזאת, והמנכ"ל ראה שיש פה כל מיני דברים שראוי לבדוק אותם והוא החליט לכנס אצלו דיון.

יעל רום: אני יודעת, שהמנכ"ל החליט להיכנס לנושא הזה, לאו דווקא לעניין הספר הספציפי.

יעל רום: אם אתה רוצה, אני יכולה לדבר איתו ולומר לו שימסור את עמדתו.

מיכאל מלכיאור: הוא היה יכול לבוא לפה ולומר את עמדתו.

מיכאל מלכיאור: אנחנו לא יכולים לקיים ככה דיונים.

יעל רום: בכל ישיבה רוצים את השרה והמנכ"ל.

מיכאל מלכיאור: אנחנו לא אומרים את זה בכל ישיבה.

יעל רום: בתוך ישיבת ההכנה המנכ"ל החליט להתייחס לנושא.

מיכאל מלכיאור: מה המסקנה של ההכנה הזאת?

יעל רום: שיש כאן דברים שצריך לבדוק.

יעל רום: הוא ביקש מיד לזמן אצלו דיון בנושא.

דליה פניג: אני מצטרפת להערכה לספר.

דליה פניג: הספר הוא מעולה.

דליה פניג: יצא לי לשבת בישיבה עם פרופ' בר זוהר, ואפילו היתה לי הצעה לתוספת לספר שקיבלו אותה.

דליה פניג: הספר הוא טוב, והייתי רוצה שכל תלמידי מדינת ישראל יידעו מה שכתוב בו.

מיכאל מלכיאור: קודם שתהיה כיתה אחת, ואחר כך נדבר על כולם.

מיכאל מלכיאור: אם אתם נותנים לזה כל כך הרבה שבחים, אז מה הבעיה?

דליה פניג: הספר מופיע בחוזר מנכ"ל.

דליה פניג: משרד החינוך פרסם אותו, והוציא את זה לבתי הספר.

דליה פניג: זה נמצא ברשימת הספרים המאושרים, שבית הספר יכולים להחליט איזה מתוכם הוא יכניס למערכת.

דליה פניג: צריך לזכור, שיש פה מצב לא ברור.

דליה פניג: בדרך כלל ספר לימוד הוא תואם לתוכנית לימודים מאוד מוגדרת.

דליה פניג: בית ספר שמכניס ספר לימוד לא עושה זאת רק לפי מה שטוב וראוי, אלא הוא בודק גם אם זה עונה על הצרכים של אותו מקצוע שצריך להיבחן עליו.

מיכאל מלכיאור: כלומר, הספר הוא מעולה אבל הוא לא מתאים לאף מקצוע.

דליה פניג: כן.

דליה פניג: הוא ספר מעולה וטוב, ויכול להיות שהוא אנטרדיספלינארי.

דליה פניג: בתחום שלי, גיאוגרפיה, אנו מלמדים את תולדות ההתיישבות והציונות, ולכן יש פרקים מסוימים בספר שהם מאוד רלוונטיים לתוכנית שלנו אבל הוא לא עונה על תוכנית הלימודים במלואה לכן, אני לא יכולה לומר שספר הלימודים הזה הוא ספר שמתאים לתוכנית הלימודים בגיאוגרפיה.

דליה פניג: אני יכולה לומר למורים, שזה ספר העשרה ועיון שכדאי להיעזר בו.

מיכאל בר זוהר: אז מה זה?

מיכאל בר זוהר: זו תוכנית לימודים.

דליה פניג: את זה אני לא מכירה.

מיכאל בר זוהר: מה קורה במשרד החינוך?

מיכאל בר זוהר: היא לא מכירה, היא לא מכירה, זאת לא יודעת.

מיכאל בר זוהר: איפה יש מי שכן מכיר?

מיכאל בר זוהר: זה לא יאומן.

מיכאל בר זוהר: אתם מוציאים כסף.

יהודית זמיר: אני יודעת שנכתבה התוכנית.

יהודית זמיר: אני יידעתי את המערכת על קיומה באמצאות אתר האינטרנט והמדריכים.

מיכאל מלכיאור: אני יכול להבין למה זה לא מתאים לתוכנית בגיאוגרפיה, אבל אני לא יכול להבין למה זה לא מתאים למקצוע אזרחות.

יהודית זמיר: יש כאן פרקים רבים שהם עוסקים בכיוון המורשתי: עשרת הדיברות ועוצבת דמותו הרוחני של עם ישראל.

יהודית זמיר: הם פתחו שערים.

מיכאל מלכיאור: אבל זו הפתיחה של הספר.

מיכאל מלכיאור: אפשר לומר, שכל ספר מתאים למורשת.

יהודית זמיר: אבל השאלה איך אתה תופס את המורשת.

יהודית זמיר: אנו אמורים לעסוק בנושאים הציוניים.

מיכאל מלכיאור: אני ראיתי את התוכנית של 100 מושגים.

מיכאל מלכיאור: בתוך זה יש חלק קטן.

יהודית זמיר: יותר מקטן.

מיכאל מלכיאור: אני לא מתנגד לזה שזה יהיה במורשת.

מיכאל מלכיאור: העובדה היא, שזה לא נכנס לאף בית ספר.

מיכאל מלכיאור: האם יש עניין של תמלוגים לספרים אחרים?

מיכאל מלכיאור: זה כל כך תמוה, שאני לא מבין.

מיכאל מלכיאור: אם יש שני ספרים שממליצים עליהם ומאחד מהם אפילו אחד לא נמכר, צריכה להיות סיבה.

מיכאל מלכיאור: אני יכול להבין למה זה לא שייך לגיאוגרפיה.

מיכאל מלכיאור: קשה לי להבין למה אף בית ספר לא בחר בזה.

יהודית זמיר: בבית ספר יש עותק של הספר.

מיכאל מלכיאור: אז את אומרת, שהם הסתכלו בו ולא רצו אותו.

יהודית זמיר: לא אמרתי את זה.

מיכאל מלכיאור: אני לא מבין.

יהודית זמיר: ההנחיה היתה שבתי הספר יבנו להם את התוכנית הבית ספרית.

יהודית זמיר: הם בונים אותה מתוך חומרי למידה קיימים.

מיכאל מלכיאור: הבנתי שההנחיה היתה שהם בוחרים לבד.

מיכאל מלכיאור: את זה ידעתי גם לפני הישיבה.

מיכאל מלכיאור: בשביל זה לא היה צריך לקיים ישיבה.

שמואל הלפרט: מהו הנוהל של הפצת ספר כזה במשרד החינוך?

יהודית זמיר: קבלת אישור של האגף לספרי לימוד, יידוע המערכת, אם דרך חוזר מנכ"ל ואם דרך המדריכים או אתר האינטרנט.

שמואל הלפרט: האם לגבי הספר הזה נעשו כל הדברים האלה?

יהודית זמיר: כן.

מיכאל מלכיאור: גם שלחו לכל בית ספר עותק.

מיכאל בר זוהר: אנחנו שלחנו.

מיכאל מלכיאור: אני רוצה לסכם את הישיבה.

מיכאל מלכיאור: אנו לא יכולים בוועדה להיכנס לנושא, איזה ספרים ילמדו ואיזה ספרים לא ילמדו.

מיכאל מלכיאור: אני לא יכול להשוות את הספר הזה לעומת דברים אחרים שיש במערכת.

מיכאל מלכיאור: אני יכול להגיד בצורה ברורה, שיש פה התנהלות תמוהה.

מיכאל מלכיאור: מדובר בספר שכל הדרגים המקצועיים, שפה שמענו שניים מהם, אומרים עליו שבחים וכמה שהוא מתאים לצרכים של התלמידים היום.

מיכאל מלכיאור: הוא עונה על הצרכים של מקצוע האזרחות, ואם לא של מקצוע האזרחות אז במורשת או בשניהם.

מיכאל מלכיאור: יש פה התנהלות מוזרה של המשרד כלפי הפצתו של הספר הזה.

מיכאל מלכיאור: פרופ' מיקי בר זוהר יסתדר בחיים גם בלי זה.

מיכאל מלכיאור: הוא מוכר את הספר, ולא זה העניין.

מיכאל מלכיאור: כל ההתנהלות של הדבר לא מתקבלת על הדעת.

מיכאל מלכיאור: לכן, אני שמח שהמנכ"ל הבין שיש פה התנהלות תמוהה, והחליט לבדוק את העניין.

מיכאל מלכיאור: אנו מאוד נשמח לשמוע תוצאות של הבדיקה הזאת.

מיכאל מלכיאור: אני חושב, שהיה ראוי לעשות בדיקה לפני הישיבה ולבוא לפה עם תשובות, ולא הפוך.

מיכאל מלכיאור: היה צריך להגיע לכאן דרג של המשרד שמחליט, יו"ר המזכירות הפדגוגית אם לא המנכ"ל.

מיכאל מלכיאור: זה תפקיד שלהם, והם צריכים לעשות את העבודה שלהם.

מיכאל מלכיאור: אנחנו נצטרך לפנות לנשיאות הכנסת, אם זאת הצורה שאתם מטפלים בדברים.

מיכאל מלכיאור: אני יודע שהמנכ"ל לוקח ברצינות רבה את העבודה שלנו, אבל אני לא יכול לשבת פה ללא תשובות מול האורחים.

מיכאל מלכיאור: שלחו את מפמ"רית גיאוגרפיה שאנו מאוד מעריכים אותה, אבל זה לא קשור אליה.

מיכאל מלכיאור: לפחות שהיה מגיע מי שאחראי על מקצוע האזרחות.

יעל רום: היא אמרה שזה לא קשור אליה.

מיכאל בר זוהר: כי באופן פורמאלי אתם הכנסתם את זה ללימודי מורשת.

מיכאל בר זוהר: היא אפילו לא פתחה את הספר.

מיכאל מלכיאור: מה זה לא קשור?

מיכאל מלכיאור: האם מגילת העצמאות קשורה לאזרחות?

מיכאל מלכיאור: מה לגבי בית משפט, צבא הגנה לישראל, ערביי ישראל, ירושלים, זכויות אדם וכו'.

שמואל הלפרט: זו התנהגות תמוהה גם כלפי אישיותו של המחבר, שכיהן הרבה שנים כחבר כנסת והיה יו"ר ועדת החינוך.

שמואל הלפרט: הוא הוציא הרבה ספרים מאוד חשובים.

שמואל הלפרט: מתייחסים בזלזול לאישיותו של פרופ' מיכאל בר זוהר.

יהודית זמיר: אני מוחה.

יהודית זמיר: אנחנו לא מתייחסים בזלזול.

מיכאל בר זוהר: רק השרה לא ענתה לי במשך 4 חודשים.

מיכאל מלכיאור: אני לא רוצה לערב את הדרג המקצועי בזה.

מיכאל מלכיאור: אנחנו נדרוש מלשכת השרה לתת תשובה מסודרת לפרופ' מיקי בר זוהר תוך שבוע ימים.

מיכאל מלכיאור: זה מגיע לו.

מיכאל מלכיאור: חוץ מזה, אנחנו נצפה לתוצאות הבירורים של המנכ"ל.

מיכאל בר זוהר: שנת ה-60 מתחילה עכשיו.

מיכאל בר זוהר: למה אתם מחכים?

יהודית זמיר: מינהל חברה ונוער אחראי להיערכות לקראת שנת ה-60 של המדינה.

מיכאל מלכיאור: אנו נחייב את המנכ"ל להחזיר תשובות תוך 3 שבועות.

מיכאל מלכיאור: תודה רבה, הישיבה נעולה.